Vroue verdien steeds baie minder as mansArgieffoto (Foto: Nattanan Kanchanaprat/Pixabay) Op die vooraand van Internasionale Vrouedag vir 2022 blyk dit dat vroue steeds baie minder as mans verdien in Suid-Afrika en elders. Abigail Moyo, woordvoerder van die vakbond Uasa sê Suid-Afrika het talle gesinne waar vroue aan die hoof van die huishouding staan. “Hulle werk hard om seker te maak die begroting klop en om ŉ beter lewe vir hul kinders te verseker. Die salarisgaping staan in die pad van talle vroue wat sukkel om hul drome vir hul kinders te laat realiseer. Dit is ook ŉ groot struikelblok om ŉ meer suksesvolle land te verseker.” “Hierdie getalle wys dat vroue al ŉ lang pad gekom het om gelykheid in die samelewing en werksomgewing te verseker, maar daar is steeds ŉ lang pad vorentoe. In die lig van Internasionale Vrouedag op 8 Maart 2022 sluit Uasa aan by die Verenigde Nasies se entiteit vir geslagsgelykheid en bemagtiging van vroue onder die tema: ‘Geslagsgelykheid vandag vir ŉ volhoubare toekoms’.” Vakbonde wat in solidariteit met vroue staan, baklei al jare vir gelykheid in die samelewing en die werksplek, sê Moyo. “Uasa moedig vakbonde aan om te baklei teen die salarisgaping tussen mans en vroue.”